### NN 47/2018 (23.5.2018.), Presuda Visokog upravnog suda Republike Hrvatske broj: Usoz-123/16-7 od 30. siječnja 2018.

VISOKI UPRAVNI SUD REPUBLIKE HRVATSKE

905

PRESUDA

Visoki upravni sud Republike Hrvatske u vijeću sastavljenom od sudaca toga suda Mirjane Čačić, predsjednice vijeća, Ane Berlengi Fellner, Marine Kosović Marković, Arme Vagner Popović i Gordane Marušić-Babić, članova vijeća, uz sudjelovanje više sudske savjetnice Ljerke Morović Pavić, zapisničarke, u postupku ocjene zakonitosti općeg akta pokrenutog po službenoj dužnosti, na sjednici održanoj 30. siječnja 2018.

presudio je

Ukidaju se odredbe članka 58. stavak 1. točka 3., 4., 7. i 12., članka 59. stavak 2. i odredba članka 61. stavak 1. i 2. Općih i tehničkih uvjeta isporuke vodnih usluga T. D. Komunalac d.o.o. Biograd na Moru (broj 3571/13.).

Obrazloženje

Mario Jeličić podnio je ovom Sudu obavijest u skladu s odredbom članka 83. stavak 2. Zakona o upravnim sporovima (»Narodne novine«, broj 20/10., 143/12., 152/14., 94/16., 29/17. – dalje: ZUS). Navodi da su odredbe članka 57., 58., 59., 60., 61. i 62. Općih i tehničkih uvjeta isporuke vodnih usluga Trgovačkog društva Komunalac d.o.o. (broj: 3571/13., dalje: Opći i tehnički uvjeti), kojima su propisani uvjeti za primjenu postupka ograničenja ili obustave isporuke vodnih usluga nezakonite. Citira navedene odredbe Općih i tehničkih uvjeta napominjući da je navedeno trgovačko društvo pravna osoba koja obavlja javnu službu koje je osnivač jedinica lokalne samouprave, odnosno Grad Biograd na Moru. Smatra da navedeni Opći i tehnički uvjeti imaju sva obilježja općeg akta. Odredbom članka 58. stavak 1. točka 3. Općih i tehničkih uvjeta, vezano uz članak 61. istih predviđeno je da davatelj usluga može korisniku obustaviti isporuku vode ako korisnik ne plati račun u roku dospijeća, nakon čega će mu se dostaviti opomena kojom će biti upozoren na mogućnost da mu se zbog neplaćanja računa obustavi isporuka vode, a koja će nastupiti u roku od 8 dana od dana zaprimanja opomene. Smatra da se donositelj istih mora kretati u okviru ovlaštenja koja su mu zakonom dana. Upućuje na odluku Ustavnog suda Republike Hrvatske, broj: U-II-75/11 od 14. veljače 2012., prema kojoj drugi propis mora biti u skladu sa zakonom na temelju kojeg je donesen a potom i s Ustavom. Poziva se na odredbu članka 215. i 216. Zakona o vodama (»Narodne novine«, broj 153/09., 63/11., 130/11., 56/13. i 14/14. – dalje: ZV-a). U članku 58. stavak 1. točka 3., a vezano za članak 61. Općih i tehničkih uvjeta propisuje da davatelj usluge može korisniku obustaviti isporuku vode ako korisnik ne plati račun u roku dospijeća, nakon čega će mu se dostaviti opomena kojom će biti upozoren na mogućnost da mu se zbog neplaćanja računa obustavi isporuka vode, a koja će nastupiti u roku od osam dana od dana zaprimanja opomene. Tumačeći naprijed navedene odredbe Zakona o vodama u njihovoj međusobnoj povezanosti proizlazi da opravdani razlozi za obustavu isporuke vodne usluge mogu biti vezani samo za tehničko-tehnološke uvjete što je uostalom Trgovačko društvo Komunalac d.o.o. i propisalo svojim općim i tehničkim uvjetima, a ne za činjenicu neplaćanja računa od strane korisnika. To iz razloga jer u tom slučaju isporučitelj ima mogućnost sudskim putem ili na drugi zakonom dozvoljeni način račun za pruženu uslugu prisilno naplatiti. Slijedi da je ovom odredbom kojom se obustava pružanja vodne usluge vezuje uz neplaćanje računa donositelj prekoračio citirane odredbe ZV-a. Stoga smatra da odredbe članka 58. i 61. Općih i tehničkih uvjeta iz prosinca 2013. (broj 3571/13) Trgovačkog društva Komunalac d.o.o. nisu u suglasju sa zakonom. Predlaže stoga po službenoj dužnosti pokrenuti postupak ocjene zakonitosti odredbe članka 58. i 61. Općih uvjeta u skladu s odredbom članka 83. stavak 2. ZUS-a, te nakon provođenja postupka ukinuti citirane odredbe Općih uvjeta.

Odgovarajućom primjenom odredbe članka 32. ZUS-a, Sud je zatražio očitovanje od donositelja navedenog akta – Komunalca d.o.o. Biograd na Moru, koje je i dostavljeno Sudu. Iz očitovanja slijedi da su osporavani Opći i tehnički uvjeti isporuke vodnih usluga TD Komunalac d.o.o. broj: 3571/13, na snazi. Poziva se na odredbu članka 215. stavak 1. i 2. i 216. ZV-a. Odredbe Općih i tehničkih uvjeta, sukladno citiranom Zakonu, sadržavaju i uvjete naplate vodnih usluga, ali i uvjete za primjenu postupka ograničenja ili obustave isporuke vodnih usluga, stoga nisu vezani samo za tehničko-tehnološke uvjete. Smatra da je jasna ovlast isporučitelja vodnih usluga Općim i tehničkim uvjetima, propisati sve uvjete za primjenu postupka ograničenja ili obustave isporuke vodnih usluga, kako onih koji se odnose na tehničko-tehnološke uvjete tako i onih koji se odnose na opće uvjete isporuke vodnih usluga. Donositelj je na temelju članka 215. Zakona donio Opće i tehničke uvjete u prosincu 2013. godine. U poglavlju VIII Općih i tehničkih uvjeta, uvjeti za primjenu postupka ograničenja ili obustave isporuke vodnih usluga, odredbom članka 58. stavak 1. taksativno su navedeni slučajevi u kojima Komunalac d.o.o. – kao isporučitelj vodne usluge ima pravo obustaviti isporuku vode korisniku usluge, pa je pod točkom 3. propisano da isporučitelj vodne usluge ima pravo obustaviti isporuku vode korisniku usluge ako korisnik usluge/potrošač ne plati račun za isporučenu pitku vodu niti nakon rokova i postupaka iz članka 61. ovih Općih uvjeta. Navedenom odredbom Općih uvjeta propisano je da će se ukoliko korisnik ne plati račun za isporučenu uslugu u roku dospijeća, korisniku dostaviti opomena, kojom će korisnik biti upozoren na mogućnost da mu se zbog neplaćanja računa obustavi isporuka vode, a stavkom 2. istog članka da obustava isporuke vode nastupa osam dana od dana zaprimanja opomene. Pri navedenom je donositelj poštovao i odredbe Zakona o zaštiti potrošača (»Narodne novine«, broj 79/07., 125/07., 75/09., 79/09., 89/09., 133/09., 78/12. i 56/13. – dalje: ZZP-a/07) koji je bio na snazi u vrijeme donošenja osporavanih Općih i tehničkih uvjeta pa je upravo odredbom članka 60. stavak 1. točka 4. propisano da isporučitelj vodne usluge neće obustaviti isporuku vode zbog neplaćanja računa za pružene usluge: »točka 4. – korisniku usluge/potrošaču koji u sudskom ili izvansudskom postupku osporava račun isporučitelja usluge, a koji uredno podmiruje sve ostale nesporne račune«, a isto tako stavkom 2. tog članka je propisano da »isporučitelj ne može obustaviti isporuku vodnih usluga zbog neplaćanja računa za isporučene vodne usluge korisniku usluge koji u sudskom ili izvansudskom postupku osporava račun isporučitelja, a koji uredno podmiruje sve ostale nesporne račune«. Stoga su citirane odredbe Općih i tehničkih uvjeta u skladu s odredbom članka 27. Zakona o zaštiti potrošača, (»Narodne novine«, broj 41/14. – 110/15.) dalje: ZZP-a/14), koji propisuje da trgovac koji pruža javnu uslugu ne smije potrošaču obustaviti pružanje usluge ako se račun trgovaca koji pruža javnu uslugu osporava u sudskom ili izvansudskom postupku, a potrošač uredno podmiruje sve slijedeće nesporne račune. Stavkom 4. istog članka propisano je da se sudskim ili izvansudskim postupkom iz stavka 1. i 2. tog članka smatra svaki postupak uređen važećim propisima, kao i svaki postupak predviđen općim uvjetima ili drugim pravilima trgovca koji pruža javnu uslugu. S tim u vezi donositelj općih i tehničkih uvjeta je u odredbi članka 48. propisao: »zaduženje po primljenom računu korisnik je dužan platiti do datuma dospijeća navedenog na računu, a u slučaju zakašnjelog plaćanja, isporučitelj vodne usluge obračunava zakonsku zateznu kamatu od dana dospijeća do dana plaćanja. Korisnik usluge ima pravo prigovora na ispostavljeni račun za vodne usluge, kojeg podnosi isporučitelj usluge u pisanom obliku, u roku od 15 dana od dana zaprimanja računa. Prigovor ne odgađa plaćanje računa. Prigovori zaprimljeni nakon danog roka, ne obvezuju isporučitelja. Ukoliko se korisnik ne slaže s dobivenim odgovorom, može prigovor uputiti Povjerenstvu za reklamacije potrošača kao drugostupanjskom tijelu u roku od 15 dana od dana zaprimanja odgovora iz stavka 2. ovog članka. Povjerenstvo za reklamaciju potrošača, dužno je prigovor iz stavka 3. ovog članka, riješiti najkasnije 30 dana od dana zaprimanja istog. Ispravak računa i ispravak grešaka isporučitelj usluga vrši odmah, a provodi najkasnije prilikom slijedećeg obračuna, nakon odluke iz stavka 4. ovog članka.« Smatra bitnim naglasiti kako je odredbom članka 24. stavak 1. ZZP-a/14 propisano koje usluge se u smislu tog zakona smatraju javnim uslugama, pa je tako pod točkom 5. propisano da se javnom uslugom smatra javna vodoopskrba i javna odvodnja, a propisani su istim člankom i uvjeti obustavljanja pružanja javne usluge. Stoga imajući u vidu odredbu članka 216. ZV-a, kojom je izričito propisana mogućnost obustave isporuke vodnih usluga sukladno Općim i tehničkim uvjetima, te odredbe članka 27. ZZP-a/14 kojom su predviđeni uvjeti obustavljanja pružanja javne usluge, a koji su upravo vezani za plaćanje odnosno neplaćanje javnih usluga, proizlazi nedvojben zaključak o zakonitosti spornih odredbi Općih i tehničkih uvjeta. Naime, ZZP-a propisuje jasne uvjete obustavljanja pružanja javne usluge, a te uvjete je predvidio i donositelj općeg akta i to u odredbi članka 60. istog, pa kako su propisani uvjeti predviđeni, a odredbama ZV-a dopuštena obustava isporuke vodnih usluga iz opravdanih razloga u skladu sa Općim i tehničkim uvjetima, slijedi nedvojben zaključak da isporučitelj ima mogućnost obustaviti pružanje javne usluge i zbog neplaćanja računa, a pod uvjetima propisanim odredbom članka 27. ZZP-a/14, koji uvjet je predviđen odredbom članka 60. osporavanih Općih i tehničkih uvjeta. Iz navedenog proizlazi da odredbe članka 58. i članka 61., a u svezi sa ostalim odredbama Općih i tehničkih uvjeta nisu u nesuglasju sa citiranim odredbama Zakona. Iz obavijesti proizlazi da se ovdje osporavani opći i tehnički uvjeti donositelja uspoređuju sa odredbama Odluke o cijeni vodnih usluga trgovačkog društva Murvica d.o.o. Crikvenica, s tvrdnjom da je naslovni sud »u identičnoj« pravnoj stvari odlukom od 14. srpnja 2016. (Usoz-50/16) ukinuo odredbu članka 20. stavak 1. točka 1. Odluke o cijeni vodnih usluga tog društva. Međutim, iz citirane presude Visokog upravnog suda vidljivo je da je isporučitelj vodnih usluga u članku 20. stavak 1. točka 1. te Odluke propisao obustavu isporuku vodne usluge u slučaju da korisnik ne plati račun za vodnu uslugu niti u roku od 30 dana od dospjelosti računa, koja odredba se bitno razlikuje od odredbi Općih i tehničkih uvjeta isporuke vodnih usluga Trgovačkog društva Komunalac d.o.o. koji je svojim općim i tehničkim uvjetima predvidio mogućnost obustave isporuke vodnih usluga zbog nepodmirenog dugovanja, ali tek nakon proteka rokova i postupaka iz članka 61. Općih i tehničkih uvjeta, dok je člankom 60. Općih i tehničkih uvjeta propisao da isporučitelj ne može obustaviti isporuku vodnih usluga zbog neplaćanja računa za isporučene vodne usluge korisniku usluge koji u sudskom ili izvansudskom postupku osporava račun isporučitelja, a koji uredno podmiruje sve ostale nesporne račune. Dakle, ne radi se o identičnoj pravnoj stvari budući je osporavanim Općim i tehničkim uvjetima, mogućnost obustave isporuke vodnih usluga propisana kao krajnja mjera. Poziva se na pravno shvaćanje izraženo na sjednici Građanskog odjela Županijskog suda u Zadru od 4. listopada 2016., prema kojem »u parnicama zbog smetanja posjeda obustava isporuke vode od strane komunalnog društva načelno ne predstavlja protupravno postupanje, ali bi to moglo biti ako je potrošač platio nesporni dio računa ili je izjavio obrazloženi prigovor na opomenu«. Trgovačko društvo Komunalac je do sada vodilo nekoliko postupaka koje su korisnici usluga pokrenuli radi smetanja posjeda zbog obustave isporuke vodnih usluga, u kojim su sudovi utvrdili da je ovo trgovačko društvo poštovalo odredbe o načinu obustave isporuke vodnih usluga predviđene odredbama Općih i tehničkih uvjeta, odredbama ZV-a u skladu s kojim su doneseni, te su tužbe korisnika odbijene (rješenje Županijskog suda, poslovnog broja: Gž-961/15., Gž-286/16. i Gž-3071/15.). Zaključno, imajući u vidu ukupnost pravnih propisa koji reguliraju konkretno pravno pitanje, proizlazi da niti Zakonom o vodama, niti Zakonom o zaštiti potrošača, mogućnost obustave isporuke vodne usluge nije isključena za slučaj postojanja nespornih dugovanja po osnovi korištenja vodnih usluga, već upravo suprotno proizlazi iz sadržaja odredbe članka 216. Zakona o vodama, ali i članka 27. Zakona o zaštiti potrošača. Osim toga, niti jednom odredbom pozitivnih propisa u Republici Hrvatskoj nije određeno da bi vjerovnik koji je pružatelj javnih usluga morao za svoje tražbine pokretati sudske postupke, bez obzira što to ovo trgovačko društvo radi. Međutim, brojni su slučajevi u kojima je ovo komunalno društvo unatoč tome pokrenulo ovršni postupak radi naplate svojih potraživanja, koja su pravomoćnom i ovršnom odlukom nadležnog suda utvrđena, a ta potraživanja nije uspjelo niti prisilno naplatiti. Različiti su razlozi za neuspjeh prisilne naplate, primjerice rad na crno, prijenos imovine na osobe koje nisu evidentirane kao korisnici ili slični načini uspješnog izbjegavanja podmirenja svojih obveza kojima se pojedini korisnici usluga služe, ali i nadalje koriste usluge. Pritom se ne misli na one korisnike od kojih tražbinu nije moguće naplatiti zbog njihova slabog imovinskog stanja prema kojima ovo trgovačko društvo postupa obzirno. Ovakvo postupanje dijela građana rezultat su neprihvatljivog stajališta o pravu na neizvršavanje vlastitih obveza, a koje bi stajalište dodatno potvrdila eventualna zabrana obustave isporuke vodnih usluga. Naglašava da je Zakonom o vodama, u članku 7. propisano da su vode opće dobro i da imaju osobitu zaštitu Republike Hrvatske. Slijedom svega iznesenog predlaže odbaciti zahtjev za ocjenu zakonitosti, podredno zahtjev odbiti kao neosnovan.

Osporavane Opće i tehničke uvjete isporuke vodnih usluga, temeljem odredbe članka 215. Zakona o vodama i članka 30. Društvenog ugovora o usklađenju Trgovačkog društva Komunalac d.o.o. Biograd na Moru sa Zakonom o vodama, donio je direktor T. D.-a u prosincu 2013. godine.

Osporavane odredbe Općih i tehničkih uvjeta glase:

Članak 57.

»Kod nestašica vode zbog suše ili drugih razloga isporučitelj vodne usluge može poduzeti mjere za ograničenje potrošnje radi ublažavanja posljedica nedostatka vode.

U slučaju dugotrajne i veće nestašice vode isporučitelj vodne usluge će predložiti jedinicama lokalne samouprave i jedinici područne (regionalne) samouprave hitno donošenje odluke o ograničenju potrošnje vode odnosno zabranu potrošnje vode za pojedine namjene (pranje ulica, punjenje bazena, upotreba vodoskoka, polijevanje vrtova, pranje automobila i sl.).

Istom odlukom određuju se i sankcije za nepoštivanje odluke o ograničenju potrošnje vode.

Članak 58.

Isporučitelj vodne usluge ima pravo obustaviti isporuku vode korisniku usluge u slijedećim slučajevima:

(…)

3. Ako korisnik usluge/potrošač ne plati račun za isporučenu pitku vodu ni nakon rokova i postupaka iz članka 61. ovih Općih uvjeta.

4. Ako korisnik usluge/potrošač nije u cijelosti podmirio svoje obveze prema isporučitelju prema računu za priključenje građevine na javni sustav vodoopskrbe i odvodnje.

(…)

7. Ako korisnik usluge/potrošač o promjeni adrese ne obavijesti isporučitelja usluge u roku od 15 dana pa se zbog toga nije mogla izvršiti dostava obračuna, odnosno računa ili opomene.

(…)

12. Ako korisnik usluge/potrošač, i nakon pisane opomene, koristi vodu protivno odredbama Ugovora o isporuci vode i ovih Općih uvjeta.

Članak 59.

Isporučitelj će obustaviti isporuku vodnih usluga skidanjem (demontažom) vodomjera namjernom mjestu korisnika, odnosno blindiranjem kanalizacijskog priključka. Ako je demontažu vodomjera nemoguće izvesti iz tehničkih ili drugih razloga, prekid obustave opskrbe vodom obavit će se na glavnom vodu odnosno uličnom cjevovodu.

Ukoliko je isporučitelj obustavio isporuku vodnih usluga iz razloga navedenih u prethodnom članku, troškove obustave i ponovne uspostave isporuke vodnih usluga u cijelosti snosi korisnik.

Nakon što je izvršio obustavu isporuke vodnih usluga, isporučitelj će korisniku ponovno uspostaviti isporuku vodnih usluga nakon što korisnik otkloni sve uzroke obustave i plati sve dospjele obaveze isporučitelju koje su nastale obustavom.

Članak 60.

Isporučitelj vodne usluge neće obustaviti isporuku vode zbog neplaćanja računa za pružene usluge:

1. zdravstvenim ustanovama ako su im osnivači država, županije ili jedinice lokalne samouprave, osim uredskih prostorija,

2. ustanovama socijalne zaštite za smještaj starijih, invalidnih i drugih osoba ometenih u psihofizičkom razvoju ako su im osnivači država, županija ili jedinice lokalne samouprave,

3. ustanovama za predškolski odgoj, osnovnim i srednjim školama i visokim učilištima ako su im osnivači država, županija ili jedinice lokalne samouprave,

4. korisniku usluge/potrošaču koji u sudskom ili izvansudskom postupku osporava račun isporučitelja usluge, a koji uredno podmiruje sve ostale nesporne račune.

Isporučitelj ne može obustaviti isporuku vodnih usluga zbog neplaćanja računa za isporučene vodne usluge korisniku usluge koji u sudskom ili izvansudskom postupku osporava račun isporučitelja, a koji uredno podmiruje sve ostale nesporne račune.

Članak 61.

Ukoliko korisnik ne plati račun za isporučenu uslugu u roku dospijeća, dostavit će mu se opomena kojom će korisnik biti upozoren na mogućnost da mu se zbog neplaćanja računa obustavi isporuka vode.

Obustava isporuke vode nastupa 8 (osam) dana od dana zaprimanja opomene.

Isporučitelj vodne usluge ne odgovara za štetu koju korisnik usluge/potrošač trpi zbog obustave vode.

Ukoliko se korisnik usluge neovlašteno priključi na sustav vodoopskrbe i odvodnje za vrijeme obustave isporuke, dužan je platiti trostruki iznos utrošene vode obračunate na osnovi prosječne potrošnje u tri prethodna obračunska razdoblja. Za utvrđivanje vremena potrošnje iz ovog stavka uzima se da se korisnik usluge/potrošač neovlašteno priključio istog dana s kojim je izvršena obustava vode.

Isporučitelj vodne usluge uspostavit će ponovnu isporuku vode najkasnije slijedeći radni dan nakon što korisniku usluge/potrošač dostavi dokaz o plaćanju duga s obračunatim zateznim kamatama na dan uplate, troškovima obustave isporuke vode i troškovima ponovnog priključenja nakon obustave, a u slučaju neovlaštenog priključenja za vrijeme obustave isporuke vode i obračunatog trostrukog iznosa utrošene vode. U slučaju drugih uzroka prekida isporuke vode iz članka 58. isporučitelj usluge uspostaviti će ponovnu isporuku vode kada korisnik usluge/potrošač podmiri štetu, trostruku potrošnju iz stavka 4. ovog članka ili otkloni uzroke zbog kojih je obustavljena isporuka vode.

Članak 62.

U slučaju kada je isporučitelj ovlašten obustaviti isporuku usluge, korisnik je dužan omogućiti mu pristup vodomjeru, demontažu vodomjera i prekid toka vode.

Isporučitelj vodne usluge može zatražiti sudsku zaštitu i/ili zaštitu zaštitarske tvrtke radi osiguranja nesmetanih izvođenja radova prekida isporuke vode demontažom vodomjera. U slučaju iz prethodnog stavka kao i u slučaju, ako je demontažu vodomjera nemoguće izvesti iz tehničkih razloga, isporučitelj ima pravo prekid isporuke obaviti na glavnom vodu, a sve troškove prekida isporuke i ponovnog priključenja snosi korisnik.

Kada korisnik usluge/potrošač krši odredbe iz stavka 1. ovog članka i nakon pismene obavijesti dužan je isporučitelju usluge platiti novčanu kaznu u iznosu od 3.000,00 kn ukoliko se radi o fizičkoj osobi, a ukoliko se radi o pravnoj osobi u iznosu od 12.000,00 kn.

Mjerodavne odredbe za ocjenu zakonitosti osporavanih odredbi citiranih Općih i tehničkih uvjeta su odredbe članka 215. i 216. Zakona o vodama (»Narodne novine«, broj 153/09., 63/11., 130/11., 56/13. i 14/14., dalje: ZV) te odredba članka 26. Zakona o zaštiti potrošača (»Narodne novine«, broj 79/07., 125/07., 75/09., 79/09. 89/09., 133/09., 78/12. i 56/13. – dalje: ZPP/07.).

Odredbom članka 215. ZV-a propisano je da je isporučitelj vodnih usluga dužan donijeti opće i tehničke uvjete, isporuke vodnih usluga (stavak 1.). Opći i tehnički uvjeti sadržavaju odredbe o: – postupku izdavanja suglasnosti i osiguranju uvjeta za priključenje na komunalne vodne građevine; – tehničko-tehnološke uvjete priključenja (posebni uvjeti priključenja), – kvaliteti opskrbe vodnih usluga, – pravima i obvezama isporučitelja vodnih usluga i korisnika vodnih usluga, – uvjetima mjerenja, obračunu i naplati vodnih usluga, – uvjetima za primjenu postupka ograničenja ili obustave isporuke vodnih usluga, – postupanju u slučaju neovlaštenog korištenja vodnih usluga, – tehničko-tehnološkim uvjetima za ugradnju vodomjera i mjerača protoka (stavak 2.). Isporučitelj vodnih usluga dužan je objaviti opće i tehničke uvjete isporuke vodnih usluga na Internetu ili na drugi prikladan način te ih učiniti dostupnim javnosti za cjelokupno vrijeme njihova važenja (stavak 3.).

Odredbom članka 216. istog Zakona, propisano je da isporučitelj vodne usluge može iz opravdanih razloga, sukladno općim i tehničkim uvjetima isporuke vodnih usluga, ograničiti, odnosno obustaviti korisnicima isporuku vodnih usluga.

Prema citiranoj odredbi članka 26. ZZP-a/07 bilo je propisano da ako se račun pružatelja javne usluge osporava bilo u kojem sudskom ili izvansudskom postupku, a potrošač uredno podmiruje sve sljedeće nesporne račune, trgovac – pružatelj javne usluge ne smije potrošaču obustaviti pružanje usluge do okončanja navedenog sudskog ili izvansudskog postupka (stavak 1.).

Prema sada važećoj odredbi članka 27. stavak 1. ZZP-a/14, propisano je da ako se račun trgovca koji pruža javnu uslugu osporava u sudskom ili izvansudskom postupku, a potrošač uredno podmiruje sve slijedeće nesporne račune, trgovac koji pruža javnu uslugu ne smije potrošaču obustaviti pružanje usluge do okončanja navedenog sudskog ili izvansudskog postupka, osim u slučaju da je potrošač raskinuo ugovor s trgovcem koji pruža javnu uslugu (stavak 1.). Ako je trgovac koji pruža javnu uslugu obustavio pružanje usluge prije nego što je od nadležnog tijela ili osobe obaviješten o pokrenutom postupku stavka 1. ovog članka, dužan je, bez naknade, ponovno započeti i nastaviti pružati uslugu potrošaču do okončanja sudskog ili izvansudskog postupka, osim u slučaju da je potrošač raskinuo ugovor s trgovcem koji pruža javnu uslugu (stavak 2.). Obveza iz stavka 1. i 2. ovog članka odnosi se i na slučaj kada trgovac koji pruža uslugu pokrene postupak prisilne naplate protiv potrošača (stavak 3.). Sudskim ili izvansudskim postupkom iz stavka 1. i 2. ovog članka smatra se svaki postupak uređen važećim propisima, kao i svaki postupak predviđen općim uvjetima i drugim pravilima trgovca koji pruža javnu uslugu (stavak 4.).

Iz citiranih odredbi ZV-a i ZZP-a/07 koji je bio na snazi u vrijeme donošenja Općih uvjeta, ali i sada važećeg ZZP-a/14 slijedi da opravdani razlozi za obustavu isporuke vodne usluge ne mogu biti vezani za slučaj neplaćanja računa od strane korisnika/potrošača, ako se račun osporava u sudskom ili izvansudskom postupku, a potrošač uredno podmiruje sve slijedeće nesporne račune.

Stoga je prema ocjeni ovog Suda citirana odredba članka 58. stavak 1. točka 3., točke 4., 7. i točka 12. osporavane Odluke, kojom se može obustaviti pružanje vodne usluge zbog neplaćanja računa, u nesuglasju sa zakonom, odnosno ovaj Sud ocjenjuje da je T.D. Komunalac kao donositelj osporavanih općih uvjeta u tom dijelu prekoračio ne samo odredbe Zakona o vodama već i odredbe Zakona o zaštiti potrošača. Iz navedenog razloga nije u suglasju sa zakonom niti odredba članka 61. Općih i tehničkih uvjeta koji propisuju da ukoliko korisnik ne plati račun za isporučenu uslugu u roku dospijeća, istom će se dostaviti opomena, kojom će korisnik biti upozoren na mogućnost da mu se zbog neplaćanja računa obustavi isporuka vode (stavak 1.) te da obustava isporuke vode nastupa osam dana od dana zaprimanja opomene.

U odnosu na preostale odredbe Općih i tehničkih uvjeta ovaj Sud nije našao da bi iste odredbe bile u nesuglasju sa zakonom.

Trebalo je stoga na temelju odredbe članka 86. stavak 3. Zakona o upravnim sporovima ukinuti odredbe Općih i tehničkih uvjeta citirane u izreci ove presude.

Sukladno odredbi članka 86. stavak 4. istog Zakona, ukinute odredbe općeg akta prestaju važiti danom objave presude u »Narodnim novinama«.

Poslovni broj: Usoz-123/16-7

Zagreb, 30. siječnja 2018.

Predsjednica vijeća
 Mirjana Čačić, v. r.